Buffalo Trace Distillery

Buffalo Trace Distillery er et whiskeydestilleri i Frankfort, Kentucky.  Det holder til i et anlegg som i 2001 ble ført opp på listen til National Register of Historic Places.
Den eldste bygningen på destilleriet, The Riverside House, er fra 1792 og står der fortsatt.  Destilleriet hevder at det er det eldste destilleriet i USA som har vært i produksjon sammenhengende siden etableringen.  Destilleriet ble startet opp en gang før 1773 av Hancock Lee.  Påstanden er imidlertid omdiskutert og i Guinness rekordbok er Burks´ Distillery (i dag Maker´s Mark) i Loretto, Kentucky oppført som det eldste.  På Burks´ startet produksjonen i 1805.
Buffalo Trace Distillery fikk anledning til å produsere whiskey for medisinske formål i forbudstiden.  Det var fire destillerier i USA som hadde en slik tillatelse den gangen.
Navnet Buffalo Trace Distillery ble tatt i bruk i 1999.  Det het tidligere Old Fire Copper Distillery (O.F.C.) og George T. Stagg Distillery.


== Buffalo Trace Antique Series ==
Buffalo Trace Distillery startet i 2004 utgivelsen av whiskey av spesielt høy kvalitet og i et relativt begrenset omfang.  Det første året var det bare to merker som ble utgitt.  I 2005 ble det til en serie med fire foreskjellige merker som fra da av ble kalt Buffalo Trace Antique Series.  I 2006 kom det ytterligere et merke med i utgivelsene.  Serien består i dag (juni 2014) av fem ulike merker:

Eagle Rare, 17 år, bourbon, 		90 proof, første utgivelse 2004
George T. Stagg *, bourbon, første utgivelse 2004
Sazerac, 18 år, rug whiskey, 90 proof, første utgivelse 2005
Thomas H. Handy, rug whiskey, første utgivelse 2006
William Larue Weller, bourbon, første utgivelse 2005* To utgivelser i 2005

Tre av merkene har forskjellig alkoholstyrke fra år til år.  Det har vært vanskelig å identifisere hvilke år de forskjellige utgivelsene har kommet, fordi merkingen fra destilleriets side har vært mangelfull.  Det har vært alkoholstyrken som har gjort det mulig å klarlegge sikkert hvilket år utgivelsene har kommet.  Listen over utgivelsene er her med angitt alkoholstyrke i proof:

Buffalo Trace Antique Series er svært etterspurt av whiskykjennere og har etter hvert blitt svært verdifulle i andrehåndsmarkedet.  Ingen av utgivelsene har vært solgt gjennom Vinmonopolet, men i Danmark er et begrenset antall vært importert av MacY, den største spritdistributøren i det danske markedet. Den ordinære utgivelsen av Eagle Rare bourbon whiskey har imidlertid vært tilgjengelig på Vinmonopolet siden 2012.  


== Single Oak Project ==
Buffalo Trace Distillery startet det som inntil nå er det største eksperimentet med destillering av bourbon whiskey i 1999.  Eksperimentet ble kalt Single Oak Project.  Da valgte master distiller og noen av hans medarbeidere ut 96 amerikanske eiketrær.  Tønner av amerikansk eik er en lovregulert forutsetning for at sluttproduktet skal kunne kalles bourbon whiskey.  Alder og lokaliseringen av de 96 utvalgte eiketrærne varierte.  Trærne ble kuttet i to og de til sammen 192 trestammene ble benyttet til produksjon av tønnestaver.  Hver tønne kom fra bare én trestamme.  Nå de ble svidd innvending (et annet lovregulert krav for bourbon) ble det gjort med ulike metoder.  Tønnene ble fylt med whiskey av forskjellig styrke og alder og fra forskjellige lagerhus.
De første tolv flaskene fra dette eksperimentet ble lansert i mai 2011 og et lite utvalg av spesialforretninger rundt om i USA tok inn de første for salg.  I slutten av august samme år kom de neste 12 og slik vil det fortsette til alle 192 varianter er lansert i løpet av våren 2015.  Inntil nå har det blitt lansert 156 forskjellige flasker (pr. oktober 2014).  Hver flaske er merket med tønnens nummer og styrke og smak varierer til dels ganske mye.  Flaskene fra eksperimentet er lite tilgjengelige på grunn av små kvanta og det er ganske vanlig at de spesialforretningene som har dem ikke setter dem ut i hyllene, men reserverer dem for faste kunder.  Whiskyen i eksperimentet selges i flasker på bare 375 ml og koster i overkant av 60 USD per flaske, en svært høy pris i USA.
Målsettingen med eksperimentet er å kartlegge hvilken betydning de ulike faktorer har på sluttproduktet.  Buffalo Trace Distillery vil benytte erfaringene i sin øvrige whiskey produksjon.  Mange whiskeyentusiaster tester flaskene etter hvert som de lanseres og deres synspunkter er tilgjengelige på flere ulike nettsteder for whisky og whiskey.


== Referanser ==
National Register Information System". National Register of Historic Places


== Eksterne lenker ==
(en) Offisielt nettsted 
(en) Buffalo Trace Distillery – kategori av bilder, video eller lyd på Commons